অন্যবার এত অপেক্ষা করতেই হয় না সেনাবাহিনীকে। এবার করতে হচ্ছে। সেনা-রাজ্য দ্বন্দ্বের আবহে প্রশ্ন উঠছে, ‘চিঠ্‌ঠি আয়ি হ্যায়?’
বিজয় দিবস উপলক্ষে প্রিন্সেপ ঘাটে সেনাবাহিনীর একটি অনুষ্ঠান হওয়ার কথা আগামিকাল, বুধবার। সেই অনুষ্ঠানের উপযুক্ত মঞ্চ তৈরি করে দেওয়ার জন্য রাজ্য সরকারকে লিখিত অনুরোধ করেছিল সেনাবাহিনী। সূত্রের খবর, রাজ্যের তরফে সম্মতি বা অসম্মতিসূচক কোনও জবাব সোমবার রাত পর্যন্ত পায়নি তারা। ফলে সেনা আধিকারিকদের একাংশ মনে করছেন, এবছর এই অনুষ্ঠানে মমতা বন্দ্যোপাধ্যায়ের সরকারের সহযোগিতা হয়তো পাওয়া যাবে না! 
নবান্ন সূত্রে ইতিবাচক কোনও ইঙ্গিত আপাতত মেলেনি। যদিও মুখ খুলতে চাননি কেউই। 
সেনাবাহিনীর মঞ্চ সাজিয়ে দেওয়া কোনও রীতি বা নিয়ম নয়। শুধুমাত্র অনুরোধের ভিত্তিতে গত কয়েকবছর ধরে সেনাবাহিনীর ওই অনুষ্ঠানের জন্য প্রিন্সেপ ঘাটে মঞ্চ, শব্দ এবং আলোকসজ্জা বিশেষ সংস্থাকে দিয়ে করিয়ে দিত রাজ্য। রাজ্যের প্রশাসনিক কর্তাদের ওই অনুষ্ঠানে আমন্ত্রণ জানানো হতো। সেই প্রথা মেনে চলতি বছরেও সংশ্লিষ্ট কাজের আর্জি জানিয়ে সরকারকে চিঠি দিয়েছিল সেনাবাহিনী। ফোর্ট উইলিয়াম সূত্রের খবর, বিগত বছরগুলিতে চিঠির উত্তর পেতে এতদিন সময় লাগেনি। এবার কেন এই বিলম্ব?
জাতীয় সড়কে সেনাবাহিনীর তরফে তথ্যসংগ্রহকে কেন্দ্র করে রাজ্য-কেন্দ্র বিরোধ যখন অব্যাহত, ঘটনাচক্রে তখনই রাজ্যের সহযোগিতা-চিঠি নিয়ে এই অনিশ্চয়তা শুরু হয়েছে। প্রসঙ্গত, দ্বিতীয় হুগলি সেতুর টোলপ্লাজায় সেনা-উপস্থিতির ঘটনাকে ‘অভ্যুত্থানে’র সঙ্গে তুলনা করে প্রতিবাদে নবান্নে রাত্রিবাস করেছিলেন মুখ্যমন্ত্রী মমতা। এমনকী, টাকা তোলার মতো অভিযোগও তুলেছিলেন সেনাবাহিনীর জওয়ানদের বিরুদ্ধে। কেন্দ্রীয় ক্যাবিনেটসচিবকে চিঠিও পাঠিয়েছিলেন রাজ্যের মুখ্যসচিব বাসুদেব বন্দ্যোপাধ্যায়।
রাজ্যের তোলা অভিযোগ খারিজ করে প্রতিবাদ করেছিল সেনাবাহিনীও। সম্প্রতি মুখ্যমন্ত্রীকে চিঠি পাঠিয়ে ‘দায়িত্ব এবং কর্তব্য’ সম্পর্কে সচেতন করে দিয়েছেন স্বয়ং প্রতিরক্ষামন্ত্রী মনোহর পর্রীকর। কড়া পত্রাঘাত করতে কালবিলম্ব করেননি মমতাও।
ঘটনাচক্রে, তার পরের পর্বও সেই চিঠি নিয়ে!
‘চিঠ্‌ঠি আয়ি হ্যায়?’
সোমবার রাত পর্যন্ত নবান্ন এবং ফোর্ট উইলিয়াম সূত্রে নিশ্চয়তা মেলেনি।